**Dokumentaalfilmiklubid** (lühend **DFK)** on Eestis MTÜ Mondo projekt "Vaata ja muuda", mis ühendab noori, kes huvituvad dokumentaalfilmidest.

Dokumentaalfilmiklubide ajalugu
-------------------------------

MTÜ Mondo õpilasfilmiklubide projekt kasvas välja Prahas toimunud "One Worldi" inimõiguste temaatilisest dokumentaalfilmifestivalist. MTÜ Mondo on pühendunud arengukoostööle, maailmaharidusele ja humanitaarabile. Tšehhis toimunud festivali loomulik jätk oli projekt "One World in Schools", mille eesmärk oli noorte ühine dokumentaalfilmide vaatamine, arutelud selleks, et teavitada noori inimesi rahvusvahelistest arenguküsimustest, läbi selle kasvatada noori aktiivseteks ja mõtlevateks kodanikeks.

Projekt "Vaata ja muuda"
------------------------

Eesti projekti "Vaata ja muuda" eeskujuks on projekt "One World in Schools". Samuti olid eeskujuks "People in Need" projektist väljatöötatud metoodikad ja kogemused dokumentaalfilmide kasutamisel. Sihtrühmaks olid noored vanuses 12–20 eluaastat, kelle väärtussüsteem on kujunemas. Kolme aasta pikkuse maailmaharidusprojekti "Vaata ja muuda" käivitasid 2008. aastal MTÜ Mondo ja Jaan Tõnissoni Instituut. Projekti koostööpartnerid olid Tšehhi, Slovakkia ja Poola ning seda rahastas Euroopa Komisjon.

Dokumentaalfilmiklubidega liitumine andis noortele inimestele ja koolidele võimaluse tellida tasuta dokumentaalfilme, kutsuda külalisi filmilinastustele ja kasutada ka valmis töölehti teemade kinnistamiseks. Tegemist oli rahvusvahelise noorteliikumisega, luua läbi huvitavate dokumentaalfilmide õiglasemat, keskkonnasõbralikumat ja teadlikumat maailma. Kolmele tegusale aastale järgnes 2011. aastal alanud kaheaastane projekt, mille käigus alustati koostööd ka Rumeeniaga.

Linastusi korraldasid aktiivsed noored ise. Filmiklubide juhid moodustasid võrgustiku, kus jagati kogemusi ja saadi ka uusi teadmisi filmide montaažist režissööride tegevuseni. Uusi teadmisi pakuti koolitustel nii kodu- kui ka partnerriikides.

Filmikataloog
-------------

2008. aastal oli kataloogis 30 filmi. 2018. aasta seisuga on valikus juba 180 filmi. Filmid on enamasti tõlgitud eesti keelde. 2018. aasta seisuga pole filmiklubid enam nii populaarsed, kuid ühisvaatamised koolides, noortekeskustes, õppetundides toimuvad endiselt. Maailmakooli kodulehel olevast filmikataloogist tellivad filme paljud õpetajad, noortejuhid nii erinevate teemade selgitamiseks või silmaringi laiendamiseks.

Filmikataloogis on saadaval 180 dokumentaalfilmi, mis keskenduvad üleilmsetele probleemidele ja säästva arengu eesmärkidele. Vaatluse all on keskkonnateemad, arenguprobleemid, vaesus, laste õigused, tarbimine, jne. Filmid pakuvad otsest ja vahetut lähenemist ning keskenduvad lahenduste otsimisele. Kõikidele filmidele on taotletud litsents, mis lubab neid hariduslikul eesmärgil näidata.

### Dokumentaalfilmi eesmärgid

Dokumentaalfilmidel on mitmesuguseid eesmärke:

* teavitada noori inimõigustest ja rahvusvahelisest arengust, kasutades selleks dokumentaalfilme;
* panna noored mõtlema avatud, salliva ja demokraatliku ühiskonna väärtustele, aidata neil otsida ja kujundada oma arvamust ning laiendada nende sotsiaalset, ajaloolist ja kultuurilist maailmapilti;
* pakkuda info ja konkreetseid näiteid inimõiguste rikkumisest minevikus ja praegu;
* võidelda eelarvamuste, rassilise ja etnilise vihkamise ning võõravihaga;
* pakkuda atraktiivset ja kergesti mõistetavat infokanalit, mis aitaks noortel orienteeruda keerulises ja mitmesuguste probleemidega kimpus maailmas;
* arendada noorte organiseerimisoskusi ja suutlikkust;
* arendada noorte võimet ajakirjandust jälgida ja seda kriitiliselt analüüsida;
* toetada noorte isiksuse ja väärtushinnangute kujunemist;
* kasuta dokumentaalfilme kui kasulikku vaba aja veetmise viisi.

### Filmide laenutamine MTÜ Mondo filmikataloogist

Filme saavad laenutada noored, õpetajad, noorsootöötajad kui ka noortevaldkonna organisatsioonide esindajad, kes on huvitatud globaalsetest teemadest. 

Filmide vaatamiseks või laenutamiseks on vaja ennast Maailmakooli lehel kasutajana registreerida. Mondo filmikogu on tasuta tingimusel, et filme kasutatakse hariduslikel eesmärkidel. Tellida saab filme Mondo filmikogust pärast kasutaja registreerimist ja sobiva filmi leidmist internetist, selleks saadetakse vastava filmi parool ja link. Filmikataloogist sai varem tellida filme CD-l, hiljem DVD-l ning postiga jõudis film mälupulgal laenutajani. Täna on kõige mugavam ja kiirem viis saada sobiva filmi link ja parool.

Mondo filmikogust laenutavate filmide näitamisel on vaja kasutada MTÜ Mondo või vajadusel ka rahastajate logo. Logo on võimalik kätte saada filmikogu koordinaatori käest sobivas formaadis. Lisanduda võib ka osavõtuleht, kui on suurem linastus, üritus ning selle saab koordinaatorilt. Filmide laenutamist korraldab Mondo dokumentaalfilmide koordinaator Terje Tamm.

DKF klubi liikmed
-----------------

Klubiliikmed korraldavad pärast linastust veel tegevusi, näiteks arutelusid külalisesinejatega, näitusi jne.

**Filmiesitluste korraldamine**

Filmiesitluste korraldamisel tuleb lähtuda järgnevatest punktidest:

* Korraldusmeeskonna loomine;
* koostöö õpetajate ja kooli juhtkonnaga;
* valida välja linastuse teema ja film;
* panna paika linastusaeg ja ruum,vajadusel broneerida vajalik tehnika;
* reklaamida linastust;
* vaadata film enne linastust üle;
* valmistada ette lisaharjutusi (uurida külalisesinejaid, töölehti, arutelu teemad).

Linastuste läbiviimiseks sobivad kohad on näiteks noortekeskused, kooliruumid ja kinosaalid jne. Klubid või sõpruskonnad võivad ka sobiva ruumi võimalusel kohandada statsionaarseks filmivaatamise kohaks.

### Filmiklubid koolides

Valga Gümnaasiumis sai õpilaste initsiatiivil ja teostusel 2018. aastal valmis kinoklass. Kinoklass valmis õpilase Kristiina Saaroni praktilise tööna. Kooli keldrikorrusel remonti vajanud ruum sai hubase ja mugava sisustuse taaskasutusvõtteid kasutades. Mööbel tehti euroalustest ja tekstiilsisustus sõpradelt saadud kangaid kasutades. Praktilise töö autoril olid ruumi remontimisel abiks koolikaaslased. Valga Gümnaasiumis on ka varem olnud dokumentaalfilmiklubi 2011–2013, aktiivsete eestvedajate õpilaste puudumisel jäi filmiklubi töö soiku. Nüüd Kinoklassi valmimisel sai ka ühised filmivaatamised hoogu juurde ja uue dokumentaalfilmiklubi nimeks sai Valga DFK Avasilm.

Valga Gümnaasiumi DFK Avasilma esimene filmiõhtu
Mõned näited sarnastest filmiklubidest koolides:

* Pärnus Versus (Pärnu Ülejõe Põhikool)
* Valga Põhikoolis
* VJK filmiklubi – Viljandi Jakobsoni Kool

Filmiõhtu korraldamine annab noorele nii ürituse korraldamise kui ka vajaliku meeskonnatöö oskusi. Huvi ja võimaluste korral võib filmiklubist välja kasvada ka festival.

Filmifestivalid Eestis
----------------------

Eestis toimub igal aastal filmifestivale eri sihtrühmadele ning nende žanrivalik on väga lai. Põhilised festivalid leiavad aset Haapsalus, Tartus, Tallinnas ja Pärnus. Aga oma dokumentaalfilmifestival on ka väiksemates linnades nagu Tõrva. Palju harivaid ja silmaringi laiendavaid dokumentaalfilme on suunatud noortele. Tõrva kinomajas toimub Tõrva Dokfest. 2014. aasta kevadel loodi Tartu Ülikooli Viljandi Kultuuriakadeemia kultuurikorralduse tudengite poolt dokumentaalfilmiklubi MTÜ Rabarebased, kes on Tõrva Dokfesti korraldajad. Dokfest toob vaatajateni dokumentaalfilme nii Eestist kui ka kaugemalt.

Tuntud on mõtlemapanevaid dokumentaalfilme näitav Pärnu rahvusvaheline dokumentaal- ja antropoloogiafilmide festival, mis toimus 2018. aastal juba 32. korda.

Üle-eestiline on Tallinna Pimedate Ööde Filmifestival (PÖFF). Festivalil on unikaalne kärgstruktuur, mille juurde kuuluvad alafestivalid ja üritused toimuvad festivali võistlusprogrammiga samal ajal.

* PÖFF Shorts – lühifilmid ja animatsioonid
* Just Film – laste- ja noortefilmid
* Industry@Tallinn & Baltic Event– rahvusvahelise filmitööstuse üritus
* PÖFF – aasta läbi
* Kumu Dokumentaal – aasta läbi toimuv kultuuriteemaliste dokumentaalfilmide sari.

Dokumentaalfilmide ühine vaatamine ei jäta vaatajat nähtu tekitatud emotsioonidega üksi, pärast filmi toimuvad arutelud ja diskussioonid filmi teemal.

Viited
------

1. 1 2  MTÜ Mondo. "DFK – dokumentaalfilmide klubid".
2. ↑  Dokfilmiklubide kogemused (2013). *Ideid filmi- ja teavitusüritusteks viiest Euroopa riigist. Projekt "Üks maailm koolides"*.
3. ↑  "EUROOPA KOMISJONI ARENGUKOOSTÖÖPROJEKTIKAASRAHASTAMISE VORM" (PDF). Vaadatud 06.12.2018.
4. ↑  Johanna Helin (19. september 2008). "Maailm filmide kaudu". *Õpetajate leht nr 34*. Vaadatud 06.12.2018.
5. ↑  "Mondo Filmikogu". *Maailmakool Mondo*. Originaali arhiivikoopia seisuga 10.12.2018. Vaadatud 6.11.2018.
6. ↑  "Ettevõtlikkuskonkursi finaalis on ka Lõuna-Eesti noored". *Lõuna-Eesti Postimees*. 25.11.2018. Vaadatud 6.12.2018.
7. ↑  "Pärnu Ülejõe Põhikool". Vaadatud 6.11.2018.
8. ↑  "VJK filmiklubi". *Viljandi Jakobsoni Kool*. Originaali arhiivikoopia seisuga 10.12.2018. Vaadatud 6.12.2018.
9. ↑  "Tõrva Dokfest – ühest vaatenurgast saab mitu!". *Tõrva Dokfest*. Vaadatud 06.12.2018.
10. ↑  "XXXII Pärnu rahvusvaheline dokumentaal- ja antropoloogiafilmide festival". Originaali arhiivikoopia seisuga 29.11.2018. Vaadatud 06.12.2018.
11. 1 2  "Pimedate Ööde Filmifestival". Originaali arhiivikoopia seisuga 22.11.2018. Vaadatud 06.12.2018.
12. ↑  "Just Film". Vaadatud 6.11.2018.
13. ↑  "Industry@Tallinn & Baltic Event". 2018. Vaadatud 6.11.2018.
14. ↑  "PÖFF aastaringselt". *Pimedate Ööde Filmifestival*. Originaali arhiivikoopia seisuga 10.12.2018. Vaadatud 06.12.2018.
15. ↑  "KUMU dokumentaal". 2007-2009 Kumu Dokumentaal. Vaadatud 6.12.2018. `{{netiviide}}`: kontrolli kuupäeva väärtust: `|aeg=` (juhend)